Document ID: 32015R0463

Title and Content:
ΚΑΝΟΝΙΣΜΌΣ (ΕΕ) 2015/463 ΤΗΣ ΕΠΙΤΡΟΠΉΣ της 19ης Μαρτίου 2015 για την τροποποίηση του παραρτήματος του κανονισμού (ΕΕ) αριθ. 231/2012 σχετικά με τη θέσπιση προδιαγραφών για τα πρόσθετα τροφίμων που αναφέρονται στα παραρτήματα II και ΙΙΙ του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τις προδιαγραφές για την πολυβινυλική αλκοόλη (Ε 1203) (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 14, Έχοντας υπόψη τον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2), και ιδίως το άρθρο 7 παράγραφος 5, Εκτιμώντας τα ακόλουθα: (1) Ο κανονισμός (ΕΕ) αριθ. 231/2012 της Επιτροπής (3) θεσπίζει προδιαγραφές για τα πρόσθετα τροφίμων που αναφέρονται στα παραρτήματα II και III του κανονισμού (ΕΚ) αριθ. 1333/2008. (2) Οι προδιαγραφές αυτές μπορούν να επικαιροποιηθούν σύμφωνα με την ενιαία διαδικασία που προβλέπεται στο άρθρο 3 παράγραφος 1 του κανονισμού (ΕΚ) αριθ. 1331/2008, είτε με πρωτοβουλία της Επιτροπής είτε έπειτα από σχετική αίτηση. (3) Στις 7 Σεπτεμβρίου 2011 υποβλήθηκε αίτηση για την τροποποίηση των προδιαγραφών που αφορούν το πρόσθετο τροφίμων «πολυβινυλική αλκοόλη» (E 1203). Η αίτηση κοινοποιήθηκε στα κράτη μέλη, σύμφωνα με το άρθρο 4 του κανονισμού (ΕΚ) αριθ. 1331/2008. (4) Η τρέχουσα προδιαγραφή όσον αφορά τη διαλυτότητα του προσθέτου τροφίμων «πολυβινυλική αλκοόλη» (Ε 1203) έχει ως εξής: «Διαλυτή στο νερό· μέτρια διαλυτή σε αιθανόλη». Το Ινστιτούτο για την Υγεία και την Προστασία των Καταναλωτών (IHCP) του Κοινού Κέντρου Ερευνών της Ευρωπαϊκής Επιτροπής διεξήγαγε μελέτες διαλυτότητας (4) της πολυβινυλικής αλκοόλης, προκειμένου να επικαιροποιήσει τα δεδομένα διαλυτότητας που προβλέπονται στις υφιστάμενες προδιαγραφές της Ένωσης όσον αφορά τη διαλυτότητα της εν λόγω ουσίας στην αιθανόλη. (5) Η Ευρωπαϊκή Αρχή για την Ασφάλεια των Τροφίμων («η Αρχή») αξιολόγησε τα αποτελέσματα της δοκιμής διαλυτότητας που πραγματοποιήθηκε από το IHCP για την πολυβινυλική αλκοόλη και τις πληροφορίες που παρασχέθηκαν από τον αιτούντα (5). Η Αρχή θεωρεί ότι η τροποποίηση των προδιαγραφών για τη διαλυτότητα της πολυβινυλικής αλκοόλης στην αιθανόλη δεν έχει καμία επίπτωση στην ασφάλεια της πολυβινυλικής αλκοόλης ως προσθέτου τροφίμων. (6) Λαμβάνοντας υπόψη την υποβληθείσα αίτηση, τις μελέτες που διεξήχθησαν από το IHCP και την αξιολόγηση που πραγματοποιήθηκε από την Αρχή, κρίνεται σκόπιμο να τροποποιηθεί η περιγραφή της διαλυτότητας του προσθέτου τροφίμων «πολυβινυλική αλκοόλη» (Ε 1203) στην αιθανόλη (≥ 99,8 %) σε «πρακτικά αδιάλυτη ή αδιάλυτη». (7) Επομένως, ο κανονισμός (ΕΕ) αριθ. 231/2012 θα πρέπει να τροποποιηθεί ανάλογα. (8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα του κανονισμού (ΕΕ) αριθ. 231/2012 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 19 Μαρτίου 2015.

Classification Labels:
1934
311
710
668

Label Descriptions:
{"1934": "Πολιτική για την υγεία", "311": "ΥΓΕΙΑ", "710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 13
2479
3810
6052
2735
1268

EuroVoc IDs (Expanded): 13
2479
3810
6052
2735
1268

Dataset Source: meu

Split: test